Ierste Devisie (Nederlands voetbal)

De **Ierste Devisie**, officieel **Keuken Kampioen Devisie**, is de ein-nao-hoegste aofdeiling vaan 't Nederlands hierevoetbal, zjus oonder de Ieredevisie. In principe is de divisie gemeind veur betaold voetbal, al weure sinds 2013 ouch amateurclubs touwgelaote. D'n opzat en umvaank vaan de devisie zien door de jaore heer veranderd.

## Oontwikkeling
De Ierste Devisie woort in 1956 opgeriech, tegeliek mèt de Ieredevisie en Twiede Devisie. Aonvenkelek bestoont de Ierste Devisie (zjus wie de Twiede) oet twie aofdeilinge (A en B) vaan eder 16 èlftalle (sinds 1960 18), meh vaanaof 1962 woort dat aontal tot ein trökgebrach. In 1972 woort de Twiede Devisie zelfs gans aofgesjaf. Dit alles had mèt financieel probleme te make: 't waor neet meugelek tachteg of zelfs viefteg betaold-voetbalclubs in stand te hawwe.

Sinds 1972 kóste clubs neet mie oet de Ierste Devisie degradere. Promovere oet 't amateurvoetbal waor ummer al oonmeugelek. Wel woorte soms nui clubs door de KNVB touwgelaote tot de Ierste Devisie, es de regio oondervertegenwoordeg waor en/of de club 'n gooj traditie had, en op veurweerde tot me e good zakeplan kós tuine. Zoe umvatde de Ierste Devisie op häör huugdepunt 20 clubs. Wie evels de Topklasse woort opgeriech (vaanaof sezoen 2010/11), woort 't weer meugelek um nao de amateurs te degradere. Aonvenkelek wouw me zoe mèt de degradatie vaan twie clubs 't aontal op 18 bringe, meh in dees jaore góng, door de finacieel crisis, de ein nao de aander club failliet. Dit brach in 2013 't aontal Ierste Devisieclubs trök tot 16. Sinds 't sezoen 2013/14 hove clubs die nao de Ierste Devisie promovere gein profclubs mie te zien, dewijl nao boetelands veurbeeld noe ouch belofte-èlftalle vaan groete clubs mètspeule.

Umtot d'n euverstap vaan de Topklasse nao de Ierste Devisie veur väöl clubs nog ummertouw te groet waor, heet me 't systeem wijer hervörmp. Vaanaof 't sezoen 2016/17 gief 't weer 'n Twiede Devisie. Me kin vaanoet de Twiede Devisie nao de Ierste degradere en aandersum. Bij dees gelegeheid woort ouch 'n Daarde Devisie opgeriech, die de Topklasse vervingk.

## Huiegen opzat
In de Ierste Devisie speule 20 clubs; zèstien betaoldvoetbalclubs, ein amateurclub en drei twiede èlftalle, die in 38 speulrundes twie kier tegenein speule - eine kier oet, eine kier toes. De twiede èlftalle kinne neet promovere of degradere.

### Promotie
Promotie nao de Ieredevisie (veur de ierste èlftalle dus) gebäört direk door kampioen te weure, te koste vaan de club die achtiende in de Ieredevisie weurt, en indirek door 't speule vaan play-offs. Aon die play-offs doen de veer periodekampioens mèt. Dit zien die clubs die in ein kwartaol vaan 't aofgeloupe sezoen de bèste waore (meugelek achter d'n oetindeleke winner, of e belofte- èlftal). Die weure aongevöld mèt de bèste veer clubs die neet periodekampioen zien, zoetot in totaol ach Ierste-Devisieclubs mètstrije. Iers speule de slechste veer um twie plaotse in de volgende runde. De winners daovaan mote tege de nommers 16 en 17 vaan de Ieredevisie. Tegeliek speule de Ierste-Devisieclubs 2 t/m 5 ouch tegenein. In de lèste runde numme de veer euvergebleve clubs 't daan tegenein op, zoetot oetindelek 0, 1 of 2 extra clubs indirek promovere.

### Degradatie
De liegs geklasseerde club degradeert nap de Twiede Devisie. Langen tied - tösse de aofsjaffing vaan de Ieredevisie en de opriechting vaan de Topklasse - kóste clubs neet oet de Ierste Devisie degradere. Hoegoet kós clubs hun proflicentie weure aofgepak, boenao ze trök 't amateurvoetbal in móste en 'n succesvol amateurclub de licentie eventueel euvernaom. Ouch zien wel ins nui licenties oetgegeve zoonder tot iers 'n aander club failliet góng. Mèt de Topklasse waor 't de bedoeling um amateurclubs de kans te geve um mèt sportief prestaties door te stoete nao 't betaold voetbal. Dat zouw allein gebeure es de kampioen dat wouw - zoe neet, daan kós de beüigden degradant esnog in de Ierste Devisie blieve. In de praktijk waor veur amateurclubs d'n euvergaank väöls te groet: de Ierste Devisie stèlde alderlei eise aon 't stadion en de bedriefsveuring die amateurclubs gaaroet neet kóste of wouwe opbringe.

Daorum woort per 2016 de Twiede Devisie obbenuits opgeriech. Noe is promotie en degradatie tösse de twie verpliech: de lèste vaan de Ierste Devisie degradeert nao de twiede, de kampioen vaan de Twiede Devisie promoveert. 't Gief gein naocompetitie; mer ein club per jaor promoveert of degradeert.

## Teams
De volgende clubs/èlftalle speule in 't koumend sezoen (2016/17) in de Ierste Devisie:

;Opmerkinge
* ID: Ieredevisie
* BID: Belofte-Ieredevisie
* 'nen Asterisk (*) gief aon tot 't team veureg sezoen periodekampioen is gewore.
* FC Dordrecht woort in 1883 opgeriech es DFC. De proftak splitsde ziech in 1972 aof.

## Kampioene

## Bron
*Dit artikel is gebaseerd op, meh neet vertaold oet, 't corresponderend Nederlandtaoleg artikel, en wel in [https://nl.wikipedia.org/w/index.php?title=Eerste_divisie_%28voetbal_Nederland%29&oldid=38799577 dees versie].*

### Rifferenties